Groep seuns geskors ná ‘aanranding’ by spogskoolSelborne College. Foto: Facebook Amptenare van die Oos-Kaapse onderwysdepartement het Maandag ŉ vooraanstaande seunskool in Oos-Londen besoek waar ŉ groep leerders voorlopig geskors is omdat hulle na bewering ŉ medeleerder aangerand het. Mali Mtima, woordvoerder van die departement, sê die skorsing van die leerders van Selborne College beteken nie hulle is reeds skuldig bevind nie, maar sal hopelik as ŉ “afkoeltydperk” dien waartydens die departement en die skool die voorval deeglik kan ondersoek. Die 15-jarige vermeende slagoffer se oom, wat ŉ werknemer van die Buffalo City-munisipaliteit is, het verlede week ŉ foto van die seun se bebloede lip in die sosiale media gedeel, waarna die onderwysdepartement die beweerde aanranding ondersoek het. Nadat die ondersoek afgehandel is, sê Mtima, kan tugstappe volg, “maar alles sal afhang van die uitslag van die ondersoek. Aangesien dit ŉ baie ernstige saak is, het die departement alle programme geaktiveer wat daarop ingestel is om leerders omtrent geweld te leer. “Die departement hoop dit sal leerders help verstaan dat geweld nooit probleme kan oplos nie.” Mlungisi Mvoko, Oos-Kaapse LUR vir onderwys, is besorg oor hoe die voorval in die sosiale media uitgebeeld word. “Talle betreurenswaardige uitlatings is gemaak wat ons nie help om die probleem op te los nie,” sê hy. Die LUR vra die publiek moet die departement help deur gevalle waar kinders afgeknou word dadelik onder hulle aandag te bring sodat amptenare vinnig daarop kan reageer. “Ons moet in sulke gevalle … uiters versigtig wees dat die onenigheid in ŉ goeie gees opgelos word, pleks daarvan dat dit aangeblaas word.”